Sólin sest hér bak við Snæfellsjökul . Mynd frá því í sumar , er hún var öllu fjær okkur en nú . mbl.is / Kristinn Magnússon Það er kannski ekki margt sem gefur það til kynna þegar horft er út um gluggann þessa stundina , en í dag er sá dagur ársins sem jörðin er næst sólu á sporbaug sínum . Það var því sólnánd í dag , en úr grísku kallast þessi viðburður í gangverki himintunglanna perihelion . Þegar jörðin komst næst sólinni kl. 7:48 morgun að íslenskum tíma var hún 147.091.143 og rúmlega hálfum kílómetra til viðbótar frá sólinni . Rúmlega 147 milljónir kílómetra . Nú heldur jörðin svo áfram hringinn og færist sífellt fjær sólinni þangað til kl. 11:35 að íslenskum tíma 4. júlí næstkomandi , en þá nær fjarlægðin á milli jarðar og sólar hámarki er jörðin verður rúmlega 152 milljónum kílómetrum frá brennheitri sólinni . Sá atburður kallast sólfirrð , eða aphelion . Orðið „ perihelion “ kemur frá grísku orðunum „ peri “ sem þýðir nálægt og „ helios “ sem þýðir sólin . Orðið „ aphelion “ er dregið af orðinu „ apo “ sem þýðir „ burtu “ eða „ frá “ , samkvæmt því sem segir á Stjörnufræðivefnum .